Die vlieënier wat vroeër in Londen van ’n SAL-vlug verwyder is omdat hy na alkohol geruik het, het skotvry uit sy dissiplinêre verhoor ge­stap.
Sy kollega wat hom verkla het, was egter nie so gelukkig nie. Hy is skuldig bevind daaraan dat hy nie die lugdiens se interne prosedure gevolg het toe hy by die Heathrow-lughawe se bedryfsbeheerkamer gekla het nie. Hy moes eers die SAL se vlootkaptein in Suid-Afrika van sy vermoedens ingelig het, is bevind.
Maar in sy tugverhoor sowat ’n maand gelede het Majola aangevoer ’n alkohollappie (wipe) wat gebruik is om die mikrofoon en vlugdek mee af te vee, was die oorsaak dat sy alkoholblaastoets ’n positiewe resultaat opgelewer het. Dit is so aanvaar.
Hy is in hegtenis geneem, maar toe sy bloed ure later getoets is, was die uitslag onder die toelaatbare limiet.
Hy is nogtans ook aangekla omdat hy die goeie naam van die SAL sou beswadder het. Hy is ook aanspreeklik gehou vir die R1,75 miljoen wat dit die SAL gekos het om die vlug te kanselleer en die passasiers op ander vlugte en in hotelle plek te bied.
Hy is uiteindelik net op die mindere klag oor die interne prosedure skuldig bevind. Hy het teen sy skuldigbevinding geappelleer.
“Waar enige situasie die veiligheid van ’n vlug sou raak, behoort ’n vlieënier egter eerste die mees kritieke scenario te oorweeg voordat hy besluit oor die vinnigste ingryping,” lui die bulletin.
Die SAL het nie op navrae oor die bevindings gereageer nie. Tlali Tlali, SAL-woordvoerder, het vroeër gesê die aanklagte teen Coetzee en Majola is ’n interne aangeleentheid en word daarom as vertroulik beskou.
“Die voorval het die platform geskep vir die SAL om sy interne bedryfsprosesse te hersien,” het hy gesê.
Coetzee, wat ook ’n regsgraad het, was voorheen ’n vluginspekteur by die Burgerlugvaartowerheid en voorsitter van die Internasionale Federasie van Vlieëniersverenigings (Ifalpa) se regskomitee.
Hy tree eersdaags ná meer as 30 jaar diens by die SAL af. Hy het tot nou ’n skoon prestasielys gehad, maar het nou ’n skriftelike waarskuwing daarop.